গ্রুপ সি ও ডি শিক্ষাকর্মী পদে নিয়োগের বিজ্ঞপ্তি এসএসসি -র

কলকাতা: রাজ্যের সরকারি সাহায্যপ্রাপ্ত স্কুলগুলিতে গ্রুপ সি (Group C) ও গ্রুপ ডি (Group D) পদে নিয়োগের বিজ্ঞপ্তি প্রকাশ করল স্কুল সার্ভিস কমিশন (SSC)। ১৬ সেপ্টেম্বর থেকে ৩১ অক্টোবর পর্যন্ত এসএসসি (SSC) ওয়েবসাইট (Website) মারফত অনলাইনে আবেদন করা যাবে। ৩১ অক্টোবরের মধ্যে আবেদনের ফি অনলাইনে প্রদান করতে হবে। গ্রুপ সি তে ২৯৮৯ ও গ্রুপ ডি তে ৫৪৮৮ টি শূন্যপদ রয়েছে। বিজ্ঞপ্তি প্রকাশ করে জানানো হয়েছে, ৩১ অগাস্ট থেকে এসএসসির ওয়েবসাইট আবেদন সংক্রান্ত যাবতীয় তথ্য পাওয়া যাবে।

প্রসঙ্গত, ২০১৬ সালের এসএসসি নিয়োগ দুর্নীতি মামলায় ২৬ হাজার চাকরিপ্রার্থী পথে বসে যায়। দুর্নীতির অভিযোগে গোটা প্যানেল বাতিল করে সুপ্রিম কোর্টের প্রধান বিচারপতির ডিভিশন বেঞ্চ। তবে যোগ্য শিক্ষকরা ৩১ ডিসেম্বর পর্যন্ত চাকরিতে বহাল থাকবে বলে নির্দেশ দেয় শীর্ষ আদালত। কিন্তু গ্রুপ সি , গ্রুপ ডি সেই সুবিধা পাননি। আগামী ৭ ও ১৪ সেপ্টেম্বর শিক্ষক নিয়োগের পরীক্ষা রয়েছে । এই আবহেই গ্রুপ সি , গ্রুপ ডি পদে নিয়োগের বিজ্ঞপ্তি প্রকাশ করল স্কুল সার্ভিস কমিশন। এই পরীক্ষায় অযোগ্য শিক্ষাকর্মীরা আবেদন করতে পারবেন না বলে জানা গিয়েছে ।

আরও পড়ুন: অযোগ্যপ্রার্থী কতজন জানিয়ে দিল সুপ্রিম কোর্ট

অন্যদিকে, আগামী ৭ দিনের মধ্যে অযোগ্যদের তালিকা প্রকাশ করতে হবে বলে এসএসসি – কে নির্দেশ দিয়েছে শীর্ষ আদালত। বৃহস্পতিবার বিচারপতি সঞ্জয় কুমার ও বিচারপতি সতীশচন্দ্র শর্মার ডিভিশন বেঞ্চ এই নির্দেশ দিয়েছে।

দেখুন খবর: